ORDE do 12 de xullo de 2005 de denegación da aprobación definitiva da modificación puntual 04-04 do Plan Xeral de Ordenación Municipal do Barco de Valdeorras (Ourense). (Expediente OU-04008-04).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/09/2005

1. O planeamento urbanístico vixente no municipio do Barco de Valdeorras (Ourense) é o Plan Xeral de Ordenación Municipal aprobado definitivamente o 27 de xuño de 2003 (desde agora PXOM).
2. O referido concello formula esta modificación puntual do dito PXOM que ten por obxecto fixar en sete (7) plantas as alturas permitidas entre as rúas Quiroga e San Fernando, en lugar das tres (3) que fixa o vixente PXOM. Para tal fin, considera o concello que se produciu un erro no dito plan xeral que interesa sexa salvado, argumentando que tanto nas anteriores normas subsidiarias municipais como no documento aprobado inicialmente durante a tramitación do dito PXOM, estaban previstas sete (7) plantas na zona afectada pola modificación, ao igual que agora sucede para o resto do cuarteirón con fachada á rúa Manuel Quiroga.
3. De conformidade co disposto na disposición transitoria primeira 1 g) da vixente Lei 9/2002, do 30 de decembro, de ordenación urbanística e protección do medio rural de Galicia (DOG números 252 e 254, do 31 de decembro de 2002 e de 2004, respectivamente) (desde agora Louga), as modificacións do planeamento vixente á entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido o 29 de abril de 2004, de conformidade co disposto no artigo 85.1º da Louga.
b) De seguido, o Pleno da corporación, en sesión do 3 de xuño de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais La Voz de Galicia, os días 11 e 12 de xuño de tal ano, e La Región, os días 18 e 19 de xuño do mesmo ano, así como no número 128 do Diario Oficial de Galicia correspondente ao 5 de xullo do referido ano, co resultado que figura no expediente, e logo aprobada provisionalmente polo Pleno do concello na súa sesión do 2 de setembro de 2004.
c) Así mesmo, constan no expediente os informes favorables do arquitecto e do secretario municipais emitidos o 31 de agosto de 2004.
4. Da análise do expediente e da documentación existente, despréndese que non se xustifica suficientemente o cambio de alturas que persegue a modificación, dado que non queda acreditada a existencia do erro do PXOM aducido polo concello, xa que o dito PXOM fixa unha altura de tres (3) plantas para a maioría das edificacións con fachada ao río Sil, que ademais é a coherente coas alturas sinaladas para a zona antiga lindante co ámbito da proposta da modificación.
Polo tanto, e tendo en conta que nesa situación tampouco concorren as fundamentacións exixidas no artigo 94.1º da Louga, e de conformidade co disposto no artigo 85.5º c) da citada Lei 9/2002, cómpre denegar a modificación pretendida.
5. As atribucións para adoptar a presente decisión correspóndenlle ao conselleiro competente en materia de urbanismo e ordenación do territorio de conformidade co disposto no dito artigo 85.5º da Louga.
En mérito do predito, en consonancia co establecido na vixente Lei 9/2002, do 30 de decembro, de ordenación urbanística e protección do medio rural de Galicia, e a proposta da Dirección Xeral de Urbanismo, desta mesma data,
DISPOÑO:
Artigo único.-Denegar a aprobación definitiva da modificación puntual 04-04 do Plan Xeral de Ordenación Municipal do Barco de Valdeorras (Ourense) que fora aprobada provisionalmente polo concello de razón o 2 de setembro de 2004.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
No suposto de que o interesado sexa unha administración pública, non caberá interpoñer recurso en vía administrativa, podendo interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso, do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
Santiago de Compostela, 12 de xullo de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda